2000/298/YUTP: Neuvoston yhteinen toiminta 13 päivältä huhtikuuta 2000, Euroopan unionin avustusohjelmasta palestiinalaishallinnon tukemiseksi sen pyrkimyksissä tukahduttaa valvonnassaan olevilta alueilta peräisin oleva terroristitoiminta



Virallinen lehti nro L 097 , 19/04/2000 s. 0004 - 0005



Neuvoston yhteinen toiminta 13 päivältä huhtikuuta 2000, Euroopan unionin avustusohjelmasta palestiinalaishallinnon tukemiseksi sen pyrkimyksissä tukahduttaa valvonnassaan olevilta alueilta peräisin oleva terroristitoiminta (2000/298/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan, palauttaa mieleen sen 18 artiklan 2 kohdan, sekä katsoo seuraavaa: (1) Silmällä pitäen Euroopan unionin aktiivista ja jatkuvaa osallistumista Lähi-idän rauhan prosessin edistämiseen neuvosto hyväksyi 29 päivänä huhtikuuta 1997 yhteisen toiminnan 97/289/YUTP(1) Euroopan unionin avustusohjelman perustamisesta palestiinalaishallinnon tukemiseksi sen pyrkimyksissä tukahduttaa valvonnassaan olevilta alueilta peräisin oleva terroristitoiminta. (2) Yhteisen toiminnan 97/289/YUTP soveltamista jatkettiin päätöksellä 1999/440/YUTP(2) ja siinä säädettiin yhteisen toiminnan tarkistamisesta viimeistään 30 päivänä kesäkuuta 2000, jotta voidaan mahdollisesti hyväksyä monivuotinen ohjelma. (3) Yhteisen toiminnan 97/289/YUTP välitarkistuksen ja troikan alueelle tekemän vierailun jälkeen suoritetun arvioinnin tulokset vahvistivat, että unionin avustusohjelma edesauttaa merkittävästi Euroopan unionin tavoitteita, jotka liittyvät palestiinalaishallinnon tukemiseen sen pyrkimyksissä tukahduttaa terroristitoiminta. (4) Jatkuvuutta näiden eri toimien täytäntöönpanossa pidetään tärkeänä unionin tavoitteiden saavuttamisen kannalta. (5) Neuvosto laajensi 26 päivänä lokakuuta 1998 Lähi-idän rauhanprosessin EU:n erikoislähettilään valtuuksia käsittämään turvallisuuskysymykset. Tässä tilanteessa on tärkeää varmistaa, että unionin lähestymistapa on yhteensovitettu ja johdonmukainen. (6) Neuvosto toisti 24 päivänä tammikuuta 2000 Euroopan unionin olevan edelleenkin sitoutunut Lähi-idän rauhanprosessin Palestiinan linjaan ja tukevan palestiinalaishallintoa. (7) Näin ollen on tarkoituksenmukaista hyväksyä monivuotinen ohjelma ja vahvistaa rahoitusohje ohjelman kattamaksi kaudeksi. (8) Yhteinen toiminta 97/289/YUTP ja päätös 1999/440/YUTP olisi kumottava ja korvattava ne uudella yhteisellä toiminnalla. (9) Euroopan parlamentin, neuvoston ja komission talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tekemän toimielinten sopimuksen 34 kohdan mukainen rahoitusohje olisi otettava tähän yhteiseen toimintaan koko ohjelman keston ajaksi(3), sanotun kuitenkaan rajoittamatta Euroopan yhteisön perustamissopimuksessa määritellyn budjettivallan käyttäjän toimivaltaa, ON HYVÄKSYNYT TÄMÄN YHTEISEN TOIMINNAN: 1 artikla 1. Yhteisellä toiminnalla 97/289/YUTP palestiinalaishallinnon tukemiseksi sen pyrkimyksissä tukahduttaa valvonnassaan olevilta alueilta peräisin oleva terroristitoiminta perustetun Euroopan unionin avustusohjelman, jäljempänä "ohjelma", voimassaoloa jatketaan kolmella vuodella. 2. Ohjelman tavoitteena on tukea palestiinalaishallinnon mahdollisuuksia terrorismin tukahduttamisessa, avustaa asiaan liittyvien palestiinalaishallinnon rakenteiden luomisessa ja auttaa Lähi-idän rauhanprosessin ylläpitämisessä sekä antaa asianomaisille turvallisuus- ja poliisiviranomaisille apua ja koulutusta, joka kunnioittaa täysin ihmisoikeuksia koskevia periaatteita ja oikeusvaltioperiaatetta. 2 artikla 1. Ohjelma muodostuu seuraavilla pääaloilla toteutettavista yksittäisistä hankkeista: a) organisaatioon liittyvien valmiuksien parantaminen; b) operatiivisen toimintakyvyn parantaminen; ja c) iskujen jälkeiset toimenpiteet. 2. Neuvosto panee merkille, että komissio aikoo toiminnassaan asiaankuuluvia yhteisön toimenpiteitä käyttäen pyrkiä tämän yhteisen toiminnan tavoitteiden ja painopisteiden saavuttamiseen erityisesti ihmisoikeuksien alalla. 3 artikla Puheenjohtaja tekee yksittäisiä hankkeita koskevat erityiset täytäntöönpanopäätökset puheenjohtajavaltion johtaman ja jäsenvaltioiden terrorismin torjunnan asiantuntijoista muodostuvan komitean lausunnon perusteella. Tämä lausunto voidaan koota yksinkertaistettua kirjallista menettelyä käyttäen. Komissio osallistuu täysimääräisesti komitean työhön. 4 artikla 1. Yhteisen toiminnan 97/289/YUTP nojalla nimetyn Euroopan unionin neuvonantajan, jäljempänä "EU:n neuvonantaja", tehtävät vahvistetaan tällä yhteisellä toiminnalla. Hän valvoo jatkossakin ohjelman täytäntöönpanoa ja Euroopan unionin 2 artiklan 1 kohdan täytäntöön panemiseksi asettamien voimavarojen asianmukaista käyttöä, sanotun kuitenkaan rajoittamatta 7 artiklan 3 kohdassa mainittua tarkistusta. 2. EU:n neuvonantaja saa ohjeensa puheenjohtajavaltiolta ja raportoi tämän valtuuttamana neuvostolle tai sen määräämille tahoille säännöllisin väliajoin sekä tarvittaessa. 3. Lähi-idän rauhanprosessia tukevan unionin toiminnan johdonmukaisuuden varmistamiseksi erityisesti turvallisuusyhteistyön alalla puheenjohtajavaltio huolehtii yhteisen ulko- ja turvallisuuspolitiikan (YUTP) korkeana edustajana toimivan neuvoston pääsihteerin avustamana EU:n neuvonantajan ja Lähi-idän rauhanprosessin Euroopan unionin erikoislähettilään toiminnan yhteensovittamisesta. 4. Puheenjohtajavaltio, jota YUTP:n korkeana edustajana toimiva neuvoston pääsihteeri sekä komissio toimivaltuuksiensa puitteissa avustavat, varmistaa ohjelman, yhteisön toimittaman avun ja jäsenvaltioiden toimittaman kahdenvälisen avun asianmukaisen yhteensovittamisen. Jäsenvaltiot toimivat tätä varten yhteistyössä puheenjohtajavaltion ja komission kanssa. 5 artikla 1. Rahoitusohje tämän yhteisen toiminnan täytäntöönpanemiseksi on 10 miljoonaa euroa. Budjettivallan käyttäjä hyväksyy vuosittaiset määrärahat rahoitusnäkymien mukaisesti. 2. Edellä 1 kohdassa mainitulla määrällä rahoitettavia menoja hallinnoidaan talousarvioon sovellettavien Euroopan yhteisön menettelyjen ja sääntöjen mukaisesti. 3. Euroopan unioni rahoittaa EU:n neuvonantajan toiminnan edellyttämät infrastruktuurit ja juoksevat menot mukaan lukien hänen palkkansa ja hänen henkilökunnastaan aiheutuvat kustannukset. 6 artikla 1. Osapuolet määrittelevät ohjelman sekä EU:n neuvonantajan ja hänen kansainvälisen henkilökuntansa tehtävän toteuttamista ja toiminnan joustavaa sujumista varten tarvittavat erioikeudet, vapaudet ja muut tarvittavat takeet. Jäsenvaltioiden ja komission on annettava toiminnalle kaikki tarvittava tuki. 2. Neuvosto toteaa, että puheenjohtajavaltio, komissio ja jäsenvaltiot toimittavat alueelle apua tarpeen mukaan. 7 artikla 1. Määräaikaisarviointeja suoritetaan sovituissa vaiheissa. 2. Ohjelma keskeytetään, jos palestiinalaishallinto ei: a) toimi täysin yhteistyössä ohjelman täytäntöönpanemiseksi; b) toteuta asianmukaisia toimenpiteitä ihmisoikeuksien kunnioittamisen varmistamiseksi ohjelman täytäntöönpanossa; c) salli tätä varten Euroopan unionin valvontaa ja/tai määräajoin toteutettavia ulkopuolisia arviointeja. 3. Ohjelman toimintaa, hallintoa ja rahoitusta koskevia näkökohtia tarkistetaan vuosittain sekä aina tarvittaessa. 8 artikla 1. Yhteinen toiminta 97/289/YUTP ja päätös 1999/440/YUTP kumotaan, ja ne korvataan tällä yhteisellä toiminnalla. 2. Huolimatta siitä, mitä 1 kohdassa säädetään, yhteisen toiminnan 97/289/YUTP, sellaisena kuin sen voimassaoloa on jatkettu neuvoston päätöksellä 1999/440/YUTP, nojalla aloitettujen hankkeiden toteuttamista jatketaan tämän yhteisen toiminnan puitteissa. 9 artikla Tämä yhteinen toiminta tulee voimaan päivänä, jona se hyväksytään. 10 artikla Tämä yhteinen toiminta julkaistaan virallisessa lehdessä. Tehty Luxemburgissa 13 päivänä huhtikuuta 2000. Neuvoston puolesta A. Vara Puheenjohtaja (1) EYVL L 120, 12.5.1997, s. 2. (2) EYVL L 171, 7.7.1999, s. 1. (3) EYVL C 172, 18.6.1999, s. 1.